poskytovatelia služieb informačnej spoločnosti vrátane poskytovateľov prístupu, hostingu a online platforiem. Keďže zločinci zneužívajú služby a infraštruktúru, ktorú poskytovatelia služieb informačnej spoločnosti poskytujú, sú títo poskytovatelia vhodným kandidátom na spoluprácu pri uplatňovaní článku 25. Poskytovatelia hostingu napríklad môžu v konečnom dôsledku odstrániť materiály spravované na svojich serveroch a poskytovatelia prístupu, ako sú poskytovatelia internetových služieb, môžu zablokovať prístup;

používatelia internetu, ktorí sa môžu stretnúť s online materiálmi týkajúcimi sa sexuálneho zneužívania detí (úmyselne alebo neúmyselne) a rozhodnú sa nahlásiť to poskytovateľovi služieb informačnej spoločnosti priamo, ak je na to zavedená technológia, napr. prostredníctvom tlačidla „nahlásiť zneužívanie“ na webovej stránke alebo v prehliadači. Používatelia môžu zneužívanie nahlásiť aj prostredníctvom vyhradenej horúcej linky, ktorú prevádzkuje organizácia občianskej spoločnosti alebo zodpovedný orgán presadzovania práva;

vyhradené horúce linky, zvyčajne prevádzkované mimovládnou organizáciou alebo združením poskytovateľov služieb informačnej spoločnosti či mediálnymi spoločnosťami, ktoré umožňujú anonymné nahlasovanie používateľom, ktorí sa necítia na to, aby zneužívanie nahlásili na polícii a nemôžu alebo nechcú ho nahlásiť priamo danému poskytovateľovi služieb informačnej spoločnosti. V mnohých prípadoch sa oznámenia doručené v jednej krajine týkajú materiálov spravovaných poskytovateľmi v inej krajine. Ich odstránenie si vyžaduje medzinárodnú spoluprácu, ktorú umožňuje asociácia INHOPE;

orgány presadzovania práva, ktorých činnosť vychádza z oznámení postúpených z horúcich liniek a priamo od používateľov internetu. Oznámenia takisto zdieľajú medzi sebou v rámci Európy (priamo a prostredníctvom Europolu a jeho Európskeho centra boja proti počítačovej kriminalite) a mimo nej (prostredníctvom Interpolu); a

justícia, ktorá zabezpečuje uplatňovanie zákonov v každom členskom štáte. V niektorých krajinách sú na odstránenie alebo zablokovanie materiálov potrebné súdne príkazy. Eurojust pomáha v členských štátoch koordinovať justičnú spoluprácu v trestných veciach.

1.2.Účel tejto správy a metodika

V článku 27 smernice sa vyžaduje, aby členské štáty uviedli do účinnosti zákony, iné právne predpisy a správne opatrenia potrebné na dosiahnutie súladu so smernicou a oznámili ich Komisii do 18. decembra 2013.

Táto správa reaguje na požiadavku podľa článku 28 ods. 2 uvedenej smernice, aby Komisia predložila Európskemu parlamentu a Rade správu, v ktorej zhodnotí vykonávanie opatrení uvedených v článku 25 uvedenej smernice. Cieľom správy je poskytnúť stručný, avšak informatívny prehľad hlavných transpozičných opatrení, ktoré prijali členské štáty.

Do uplynutia lehoty na transpozíciu len 12 členských štátov oznámilo Komisii, že dokončilo transpozíciu smernice. Komisia preto začala konanie o nesplnení povinnosti v súvislosti s neoznámením vnútroštátnych transpozičných opatrení proti ostatným členským štátom: BE, BG, IE, EL, ES, IT, CY, LT, HU, MT, NL, PT, RO, SI a UK. Všetky tieto konania o porušení povinnosti boli uzavreté do 8. decembra 2016. Neskoré prijatie a oznámenie vnútroštátnych transpozičných opatrení viedlo k oneskoreniu analýzy Komisie a uverejnenia správ o transpozícii.

Opis a analýza v tejto správe sú založené na informáciách, ktoré členské štáty poskytli do 1. novembra 2016. Oznámenia prijaté po tomto dátume neboli zohľadnené. Okrem problémov uvedených v tejto správe môžu existovať ďalšie problémy v oblasti transpozície, ako aj v oblasti iných ustanovení, ktoré neboli Komisii oznámené, alebo ďalšieho legislatívneho a nelegislatívneho vývoja. Táto správa preto Komisii nebráni v ďalšom hodnotení určitých ustanovení s cieľom podporiť členské štáty pri transpozícii a uplatňovaní článku 25.

2.TRANSPOZIČNÉ OPATRENIA

2.1.Odstránenie (článok 25 ods. 1)

2.1.1. Obsah, ktorý je spravovaný na území členského štátu

Členské štáty prijali dva druhy opatrení za zabezpečenie okamžitého odstránenia webových stránok obsahujúcich alebo šíriacich detskú pornografiu, ktoré sú spravované na území členského štátu: opatrenia založené na smernici 2000/31/ES (smernica o elektronickom obchode) a opatrenia založené na vnútroštátnom trestnom práve.

Smernicou o elektronickom obchode sa vymedzujú obmedzenia zodpovednosti poskytovateľov internetových služieb, ktorí poskytujú služby púheho kanála, zaznamenávania informácií v pamäti („caching“) a uloženia informácií na hostiteľskom počítači („hosting“). Poskytovateľa hostingu nemožno brať na zodpovednosť, najmä ak:

a)ani nepozná informácie, ani nemá kontrolu nad informáciami, ktoré sú prenášané alebo uchovávané, a

b)hneď ako zistí nezákonnú činnosť alebo sa o nej dozvie, neodkladne prijme akékoľvek opatrenia na odstránenie príslušných informácií alebo znemožnenie prístupu k nim.